b"\n_START_ARTICLE_\nBurro (calefactor)\n_START_PARAGRAPH_\nEl burro o escalfallits \xc3\xa9s un braser especial que s'usava per a escalfar els llits que s'utilitzava antigament (segles XVII al XX). Els burros tenien una safata en la part inferior on es dipositava el braser, mantenint les brases a l'interior del llit per tal d'escalfar els llen\xc3\xa7ols i l'altra roba de llit abans d'anar a descansar i poder dormir despr\xc3\xa9s amb una temperatura m\xc3\xa9s confortable._NEWLINE_De fet es feien en forma de carruatge amb una estructura de fusta (en angl\xc3\xa8s s'anomenen bed wagons), de la mida aproximada d'una persona dormint en posici\xc3\xb3 fetal (o agenollada, d'aqu\xc3\xad els termes moine en franc\xc3\xa8s i monaco en itali\xc3\xa0), formant una cambra d'aire revestida interiorment amb fulla de llauna, dins de la que s'hi podia introduir un braser o b\xc3\xa9 un recipient amb brases incandescents que generaven escalfor sense perill de calar foc, ja que la seva estructura impedia que els llen\xc3\xa7ols o altres materials inflamables entressin en contacte directe amb el caliu i es pogu\xc3\xa9s de comunicar el foc a la roba del llit (tot i que calia anar amb cura amb les guspires)._NEWLINE_La gradual introducci\xc3\xb3 d'estufes i altres sistemes de calefacci\xc3\xb3 en els habitatges, i l'aparici\xc3\xb3 de mecanismes espec\xc3\xadfics i menys perillosos per escalfar el llit (p.e.: l'estoreta el\xc3\xa8ctrica, la bossa d'aigua calenta, etc.) els han fet desapar\xc3\xa8ixer de la llar dom\xc3\xa8stica en les darreres d\xc3\xa8cades, quedant-ne tan sols exemples en alguns museus etnol\xc3\xb2gics.\n_START_SECTION_\nEtimologia\n_START_PARAGRAPH_\nAlguns autors diuen que van prendre el nom de burros, de la seva forma, que segons el Coromines \xc3\xa9s un tipus de biga. Altres opinen que se'ls va donar el nom de burros perqu\xc3\xa8, substitu\xc3\xafen de nit l'escalfor animal de la parella al llit. A Castella tenien el maridillo, per escalfar sota la faldilla de les dones. _NEWLINE_Hi havia unes altres variants d'escalfador de llit que eren unes caixetes de coure ben polides, amb un m\xc3\xa0nec llarg i una tapa enreixada per deixar sortir l'escalfor, aquestes es refregaven per dintre el llit per escalfar-lo en el sistema catal\xc3\xa0 es deixava est\xc3\xa0tic dins del llit."